title: Sklep Sveta 2007/384/SZVP z dne 14. maja 2007 o določitvi mehanizma za upravljanje financiranja skupnih stroškov Evropske unije, ki so vojaškega ali obrambnega pomena (Athena) (kodificirana različica)

text:
               13.6.2007

               SL

               Uradni list Evropske unije

               L 152/14

      SKLEP SVETA 2007/384/SZVP
   z dne 14. maja 2007
   o določitvi mehanizma za upravljanje financiranja skupnih stroškov Evropske unije, ki so vojaškega ali obrambnega pomena (Athena)
   (kodificirana različica)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 13(3) in člena 28(3) Pogodbe,
   ob upoštevanju naslednjega:

               (1)

               Sklep Sveta 2004/197/SZVP z dne 23. februarja 2004 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (1), je bil večkrat (2) bistveno spremenjen. Zaradi jasnosti in racionalnosti bi bilo treba navedeni sklep kodificirati.

               (2)

               Evropski svet, ki se je 10. in 11. decembra 1999 sestal v Helsinkih, je zlasti sklenil, da morajo države članice, ki prostovoljno sodelujejo v operacijah pod vodstvom EU, do konca 2003 v 60 dneh biti sposobne razviti in najmanj eno leto vzdrževati vojaške sile v številu od 50 000 do 60 000 oseb ter biti sposobne opraviti celoto nalog iz Petersberga.

               (3)

               Svet je 17. junija 2002 odobril Dokument 10155/02 o financiranju operacij kriznega upravljanja pod vodstvom EU, ki so vojaškega ali obrambnega pomena.

               (4)

               Svet je v svojih sklepih z dne 14. maja 2003 potrdil potrebo po zmogljivosti za hitro posredovanje, zlasti za humanitarne in reševalne naloge.

               (5)

               Evropski svet, ki se je 19. in 20. junija sestal v Solunu, je pozdravil zaključke s sestanka Sveta z dne 19. maja 2003, ki so še posebej potrdili potrebo Evropske unije po zmogljivosti za hitro ukrepanje.

               (6)

               Svet je 22. septembra 2003 sklenil, da mora Evropska unija pridobiti sposobnost fleksibilnega upravljanja financiranja skupnih stroškov vojaških operacij ne glede na njihov obseg, kompleksnost ali nujnost, zlasti z ustanovitvijo stalnega finančnega mehanizma do 1. marca 2004, ki bo zadolžen za financiranje skupnih stroškov vseh prihodnjih vojaških operacij Unije.

               (7)

               Vojaški odbor EU je v svojem poročilu z dne 3. marca 2004 podrobno opredelil koncept hitrega vojaškega odzivanja EU. Nadalje je 14. junija 2004 opredelil koncept bojnih skupin EU.

               (8)

               Evropski svet je 17. junija 2004 potrdil poročilo o EVOP, v katerem je bilo poudarjeno, da je treba nadaljevati dejavnosti v zvezi z zmožnostjo hitrega odzivanja EU za dosego začetne operativne zmogljivosti v začetku leta 2005.

               (9)

               Glede na tak razvoj dogodkov je treba izboljšati začetno financiranje vojaških operacij EU, zlasti kar zadeva operacije hitrega odzivanja. Nova shema začetnega financiranja je torej namenjena predvsem za operacije hitrega odzivanja; v posebnih okoliščinah se lahko vnaprej plačan prispevek uporabi za začetno financiranje redne operacije, predvsem kadar gre za operacijo, pri kateri skupni ukrep za ukrepanje in sklep o začetku operacije loči zelo kratko obdobje.

               (10)

               Svet na podlagi posameznega primera odloči, ali ima neka operacija vojaški ali obrambni pomen v smislu člena 28(3) Pogodbe.

               (11)

               Pogodba o Evropski uniji v členu 28(3) določa, da države članice, katerih predstavniki so v Svetu podali formalno izjavo v skladu s členom 23(1), drugi pododstavek, niso zavezane prispevati k financiranju zadevne operacije, ki je vojaškega ali obrambnega pomena.

               (12)

               V skladu s členom 6 Protokola o stališču Danske, ki je priloga k Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri pripravi in izvajanju sklepov in ukrepov Evropske unije, ki zadevajo obrambo, in ne sodeluje pri financiranju mehanizma –

         SKLENIL:
   Člen 1
   Opredelitve
   Za namene tega sklepa:

               (a)

               „sodelujoče države članice“ pomeni države članice Evropske unije z izjemo Danske;

               (b)

               „države plačnice“ pomeni države članice, ki prispevajo k financiranju zadevne vojaške operacije v skladu s členom 28(3) Pogodbe o Evropski uniji in tretje države, ki prispevajo k financiranju skupnih stroškov omenjene operacije v skladu s sporazumi, sklenjenimi med njimi in Evropsko unijo;

               (c)

               „operacije“ pomeni operacije EU, ki so vojaškega ali obrambnega pomena;

               (d)

               „vojaški podporni ukrepi“ pomenijo operacije EU ali dele takih operacij, o katerih z namenom podpore tretjim državam ali tretjim organizacijam odloča Svet, in so vojaškega ali obrambnega pomena, vendar niso pod pristojnostjo poveljstva EU.

         POGLAVJE 1
   MEHANIZEM
   Člen 2
   Ustanovitev mehanizma
   1.   Ustanovi se mehanizem za upravljanje financiranja skupnih stroškov operacij.
   2.   Ime tega mehanizma je Athena.
   3.   Athena deluje v imenu sodelujočih držav članic ali, v primeru posebnih operacij, v imenu držav plačnic, kakor so določene v členu 1.
   Člen 3
   Pravna in poslovna sposobnost
   Za upravno vodenje financiranja operacij Evropske unije, ki so vojaškega ali obrambnega pomena, ima Athena potrebno pravno in poslovno sposobnost zlasti za imetje bančnega računa, za pridobivanje, posedovanje ali odsvojitev lastnine, za sklepanje pogodb in upravnih sporazumov ter za nastopanje kot stranka v sodnih postopkih. Athena nima pridobitnih ciljev.
   Člen 4
   Usklajevanje s tretjimi stranmi
   Athena v obsegu, ki je potreben za doseganje njenih ciljev, in v skladu s cilji in politikami Evropske unije svoje dejavnosti usklajuje z državami članicami, institucijami Skupnosti in mednarodnimi organizacijami.
   POGLAVJE 2
   ORGANIZACIJSKA STRUKTURA
   Člen 5
   Upravni organi in osebje
   1.   Atheno pod nadzorom Posebnega odbora vodijo:

               (a)

               upravitelj;

               (b)

               poveljnik posamezne operacije v zvezi z zadevno operacijo, ki ji poveljuje (v nadaljnjem besedilu „poveljnik operacije“);

               (c)

               računovodja.

         2.   Athena v največjem možnem obsegu uporablja obstoječe upravne strukture Evropske unije. Athena uporablja potrebno osebje, ki ga dajo na voljo institucije EU ali dodelijo države članice.
   3.   Generalni sekretar Sveta lahko na podlagi predloga ene od sodelujočih držav članic upravitelju ali računovodji da na voljo člane osebja, ki so potrebni za izvajanje njunih nalog.
   4.   Organi in člani osebja Athene delujejo na podlagi operativnih potreb.
   Člen 6
   Posebni odbor
   1.   Ustanovi se Posebni odbor, ki ga sestavljajo po en predstavnik vsake sodelujoče države članice (Posebni odbor). Komisija je navzoča na sestankih Posebnega odbora, vendar pri glasovanju ne sodeluje.
   2.   Athena se upravlja pod nadzorom Posebnega odbora.
   3.   Kadar Posebni odbor razpravlja o financiranju skupnih stroškov zadevne operacije:

               (a)

               Posebni odbor sestavljajo po en predstavnik vsake države plačnice;

               (b)

               predstavniki tretjih držav plačnic sodelujejo pri delu Posebnega odbora. Ti pri glasovanju ne sodelujejo in pri njem niso navzoči;

               (c)

               poveljnik operacije ali njegov predstavnik sodeluje pri delu Posebnega odbora, vendar pri glasovanju ne sodeluje.

         4.   Sestanke Posebnega odbora sklicuje in jim predseduje predsedstvo Sveta Evropske unije. Upravitelj zagotovi tajniška opravila v zvezi z delom Posebnega odbora. Sestavi zapisnik razprav Odbora. Pri glasovanju ne sodeluje.
   5.   Računovodja po potrebi sodeluje pri delu Posebnega odbora, vendar pri glasovanju ne sodeluje.
   6.   Na zahtevo države članice, upravitelja ali poveljnika operacije predsedstvo najpozneje v 15 dneh skliče sestanek Posebnega odbora.
   7.   Upravitelj ustrezno obvesti Posebni odbor o vseh zahtevkih ali sporih, naslovljenih na Atheno.
   8.   Posebni odbor odloča soglasno z glasovi svojih članov ob upoštevanju določb iz členov 1 in 3 o njegovi sestavi. Njegove odločitve so zavezujoče.
   9.   Posebni odbor odobri vse proračune ob upoštevanju zadevnih referenčnih zneskov in na splošno izvaja pristojnosti, predvidene v členih 20, 21, 22, 23, 26, 27, 29, 31, 33, 34, 38, 39, 40 in 41.
   10.   Upravitelj, poveljnik operacije in računovodja poročajo Posebnemu odboru, kakor je predvideno v tem sklepu.
   11.   Besedilo aktov, ki jih odobri Posebni odbor v skladu s členi 20, 21, 22, 23, 24, 26, 29, 31, 33, 34, 39, 40 in 41 podpišeta predsednik Posebnega odbora, in sicer v času njihove odobritve, in upravitelj.
   Člen 7
   Upravitelj
   1.   Generalni sekretar Sveta potem, ko je obvestil Posebni odbor, imenuje upravitelja in vsaj enega namestnika upravitelja za obdobje treh let.
   2.   Upravitelj svoje delovne naloge opravlja v imenu Athene.
   3.   Upravitelj:

               (a)

               oblikuje in Posebnemu odboru predloži vse osnutke proračunov. Odhodkovni del za posamezno operacijo se v vsakem osnutku proračuna oblikuje na podlagi predloga poveljnika operacije;

               (b)

               sprejme proračune po njihovi odobritvi s strani Posebnega odbora;

               (c)

               je pooblaščena oseba za prihodke, za skupne stroške, nastale v pripravah na operacije ali po njihovem zaključku, in za skupne operativne stroške, ki nastanejo izven aktivne faze izvajanja operacije;

               (d)

               v zvezi s prihodki izvaja finančne dogovore, sklenjene s tretjimi stranmi, ki se nanašajo na financiranje skupnih stroškov vojaških operacij Evropske unije.

         4.   Upravitelj zagotavlja spoštovanje pravil, določenih s tem sklepom, in uresničevanje odločitev Posebnega odbora.
   5.   Upravitelj je pooblaščen za sprejetje vsakršnih ukrepov, za katere meni, da so potrebni za izvrševanje odhodkov, financiranih prek Athene. O tem poroča Posebnemu odboru.
   6.   Upravitelj usklajuje delo v zvezi s finančnimi vprašanji, ki se nanašajo na vojaške operacije Unije. V zvezi z omenjenimi zadevami predstavlja točko za stike z nacionalnimi upravami in, po potrebi, z mednarodnimi organizacijami.
   7.   Upravitelj je odgovoren Posebnemu odboru.
   Člen 8
   Poveljnik operacije
   1.   Poveljnik operacije svoje naloge v zvezi s financiranjem skupnih stroškov operacije, ki ji poveljuje, opravlja v imenu Athene.
   2.   Za operacijo, ki ji poveljuje, poveljnik:

               (a)

               upravitelju pošlje svoje predloge osnutkov proračunov za rubriko „odhodki – skupni operativni stroški“;

               (b)

               kot pooblaščena oseba izvršuje proračunska sredstva, ki se nanašajo na skupne operativne stroške; izvaja nadzor nad vsemi osebami, ki sodelujejo pri izvrševanju teh sredstev, vključno s predfinanciranjem; pooblaščen je za dodeljevanje in sklepanje pogodb v imenu Athene; v imenu Athene odpre bančni račun za operacijo, ki jo vodi.

         3.   Poveljnik operacije je pooblaščen za sprejetje kakršnih koli ukrepov, za katere meni, da so potrebni za izvrševanje odhodkov, financiranih prek Athene, za operacijo, ki jo vodi. O tem poroča upravitelju in Posebnemu odboru.
   Člen 9
   Računovodja
   1.   Generalni sekretar Sveta imenuje računovodjo in vsaj enega namestnika računovodje za obdobje dveh let.
   2.   Računovodja svoje delovne naloge opravlja v imenu Athene.
   3.   Računovodja je odgovoren za:

               (a)

               pravilno izvrševanje plačil, prejem prihodkov in za vračila zneskov ugotovljenih terjatev;

               (b)

               vsakoletno pripravo zaključnega računa Athene in, po zaključku vsake operacije, zaključnega računa za operacijo;

               (c)

               podporo upravitelju, ko ta Posebnemu odboru v odobritev predloži letni zaključni račun ali zaključni račun za posamezno operacijo;

               (d)

               vodenje računov Athene;

               (e)

               določitev računovodskih pravil in metod ter kontnega načrta;

               (f)

               določitev in potrditev računovodskih sistemov za prihodke in, po potrebi, potrditev sistemov, ki jih določi pooblaščena oseba in so namenjeni sporočanju ali utemeljevanju računovodskih podatkov;

               (g)

               vodenje dokazne dokumentacije;

               (h)

               vodenje blagajne, skupaj z upraviteljem.

         4.   Upravitelj in poveljnik operacije računovodji dajeta na voljo vse podatke, potrebne za pripravo računov, ki predstavljajo natančni izkaz finančnih sredstev Athene, in za izvrševanje proračuna, ki ga upravlja Athena. Oba jamčita za zanesljivost podatkov.
   5.   Računovodja je odgovoren Posebnemu odboru.
   Člen 10
   Splošne določbe, ki veljajo za upravitelja, računovodjo in za člane osebja Athene
   1.   Funkcije upravitelja ali namestnika upravitelja na eni strani in računovodje ali namestnika računovodje na drugi strani so nezdružljive.
   2.   Namestnik upravitelja deluje pod nadzorom upravitelja. Namestnik računovodje deluje pod nadzorom računovodje.
   3.   Namestnik upravitelja nadomešča upravitelja, kadar je odsoten ali zadržan. Namestnik računovodje nadomešča računovodjo, kadar je odsoten ali zadržan.
   4.   Pri opravljanju svojih nalog v imenu Athene se uradniki in drugi uslužbenci Evropskih skupnosti ravnajo po predpisih in pravilih, ki veljajo zanje.
   5.   Za člane osebja, ki ga Atheni dodelijo države članice, veljajo ista pravila, kakor tista, ki so določena v sklepu Sveta o pravilih, ki veljajo za začasno dodeljene nacionalne strokovnjake, in določbe, za katere so se sporazumele njihove nacionalne uprave z institucijami Skupnosti ali z Atheno.
   6.   Še pred njihovim imenovanjem morajo člani osebja Athene prejeti varnostno potrdilo o dostopu do zaupnih informacij Sveta vsaj do stopnje „Secret UE“ ali enakovredno potrdilo ene od držav članic.
   7.   Upravitelj se lahko pogaja ali sklepa dogovore z državami članicami ali z institucijami Skupnosti z namenom vnaprej določiti tiste člane osebja, ki bi bili v primeru potrebe Atheni lahko takoj na voljo.
   POGLAVJE 3
   UPRAVNI DOGOVORI Z DRŽAVAMI ČLANICAMI, INSTITUCIJAMI EU, TRETJIMI DRŽAVAMI IN MEDNARODNIMI ORGANIZACIJAMI
   Člen 11
   Upravni dogovori z državami članicami ali institucijami EU
   1.   O upravnih dogovorih lahko potekajo pogajanja z državami članicami ali z institucijami EU, da bi tako pospešili javna naročila za operacije pod najbolj ekonomičnimi pogoji. Ti dogovori potekajo v obliki izmenjave pisem med Atheno, ki jo zastopa poveljnik operacije ali v primeru, da poveljnika operacije ni, upravitelj, in pristojnimi upravnimi organi zadevnih držav članic ali institucij EU.
   2.   Preden se takšen dogovor podpiše, se posvetuje s Posebnim odborom.
   Člen 12
   Upravni dogovori s tretjo državo ali mednarodno organizacijo
   1.   Upravni dogovor se lahko izpogaja s tretjo državo ali z mednarodno organizacijo, da se tako pospeši javna naročila na območju operacij pod najbolj ekonomičnimi pogoji, pri čemer se upoštevajo operativne ovire. Ti dogovori potekajo v obliki izmenjave pisem med Atheno, ki jo zastopa poveljnik operacije ali v primeru, da poveljnika operacije ni, upravitelj, in pristojnimi upravnimi organi zadevne tretje države ali mednarodne organizacije.
   2.   Preden se takšen dogovor podpiše, se predloži Posebnemu odboru v odobritev.
   Člen 13
   Stalni in ad hoc upravni dogovori o modalitetah v zvezi s plačili prispevkov tretjih držav
   1.   V okviru sporazumov, sklenjenih med EU in tretjimi državami, ki jih Svet določi kot potencialne plačnike prispevkov za operacije EU ali kot plačnike prispevkov za posebne operacije EU, upravitelj z omenjenimi tretjimi državami s pogajanji sklene stalne ali ad hoc upravne dogovore. Ti dogovori imajo obliko izmenjave pisem med Atheno in pristojnimi upravnimi službami zadevnih tretjih držav in določajo modalitete, potrebne za poenostavitev hitrih plačil prispevkov k vsem prihodnjim vojaškim operacijam EU.
   2.   Do sklenitve sporazumov, navedenih v odstavku 1, upravitelj lahko sprejme potrebne ukrepe za lažje izvrševanje plačil s strani tretjih držav plačnic.
   3.   Upravitelj vnaprej obvesti Posebni odbor o predvidenih dogovorih, še preden jih podpiše v imenu Athene.
   4.   Kadar Evropska unija začne z izvajanjem vojaške operacije, upravitelj glede zneskov plačil, ki jih določi Svet, izvrši dogovore s tretjimi državami, ki prispevajo plačila za omenjeno operacijo.
   POGLAVJE 4
   BANČNI RAČUNI
   Člen 14
   Odprtje in namen
   1.   Upravitelj odpre enega ali več bančnih računov v imenu Athene.
   2.   Bančni računi se odprejo pri prvorazrednih finančnih institucijah, ki imajo glavni sedež v državi članici.
   3.   Države plačnice svoje prispevke nakažejo na omenjene račune. Ti računi se uporabljajo za plačevanje stroškov, ki jih upravlja Athena in za izplačevanje potrebnih predujmov poveljniku operacije v okviru izvrševanja odhodkov, ki se nanašajo na skupne stroške vojaške operacije. Nobenega od bančnih računov se ne sme prekoračiti.
   Člen 15
   Upravljanje sredstev
   1.   Za vsako izplačilo z računa Athene je potreben skupni podpis upravitelja ali namestnika upravitelja na eni strani in računovodje ali namestnika računovodje na drugi strani.
   2.   Sredstva, ki jih upravlja Athena, vključno s sredstvi, namenjenimi poveljniku operacije, se položijo izključno v eurih na tekoči ali kratkoročni bančni račun pri prvorazredni finančni instituciji.
   POGLAVJE 5
   SKUPNI STROŠKI
   Člen 16
   Opredelitev skupnih stroškov in obdobja upravičenosti izplačil
   1.   Skupni stroški, navedeni v Prilogi I, gredo v breme Athene ne glede na čas njihovega nastanka. Če so vpisani v proračunski člen, ki predstavlja operacijo, na katero se najbolj navezujejo, se upoštevajo kot operativni stroški te operacije. V nasprotnem primeru se upoštevajo kot skupni stroški, ki nastanejo v pripravah na operacije ali v njihovem nadaljevanju.
   2.   Poleg tega Athena krije skupne operativne stroške, navedene v Prilogi II, v obdobju od odobritve koncepta kriznega upravljanja za operacijo do imenovanja poveljnika operacije. V posebnih okoliščinah in po posvetovanju s Političnim in varnostnim odborom lahko Posebni odbor spremeni obdobje, v katerem te stroške krije Athena.
   3.   Med aktivno fazo operacije, ki poteka od datuma imenovanja poveljnika operacije do dneva, ko štab operacije zaključi svoje aktivnosti, Athena iz naslova operativnih skupnih stroškov pokriva:

               (a)

               skupne stroške, navedene v prilogi III-A;

               (b)

               skupne stroške, navedene v prilogi III-B, če tako sklene Svet.

         4.   Med aktivno fazo vojaškega podpornega ukrepa Athena iz naslova operativnih skupnih stroškov pokriva skupne stroške, kakor jih opredeli Svet za vsak primer posebej s sklicevanjem na Prilogo III.
   5.   Operativni skupni stroški operacije vključujejo tudi odhodke, potrebne za njeno dokončanje, kakor so navedeni v Prilogi IV.
   Operacija je dokončno zaključena, ko sta oprema in infrastruktura, financirani iz skupnih sredstev operacije, izročeni svojemu namenu, in ko je oblikovan zaključni račun operacije.
   6.   Odhodki, nastali zaradi pokritja stroškov, ki bi se v vsakem primeru – ne glede na izvedbo operacije – šteli v breme ene ali več držav plačnic, institucije Skupnosti ali mednarodne organizacije, se ne morejo upoštevati kot skupni stroški.
   7.   Posebni odbor lahko za posamične primere odloči, da se zaradi posebnih okoliščin določeni povečani stroški, ki niso našteti v Prilogi III-B, štejejo za skupne stroške določene operacije v času njene aktivne faze.
   8.   Države članice prek upravitelja Svet in Posebni odbor obvestijo o dogovorih o delitvi stroškov, pri katerih sodelujejo v okviru operacije Evropske unije.
   Člen 17
   Vaje
   1.   Skupni stroški za vaje Evropske unije se financirajo prek Athene v skladu s pravili in postopki, ki so podobni tistim, ki veljajo za operacije, h katerim prispevajo vse sodelujoče države članice.
   2.   Omenjene skupne stroške za vaje sestavljajo najprej povečani stroški za premestljive ali fiksne štabe in, drugič, povečani stroški, ki nastanejo zaradi uporabe Natovih skupnih sredstev in zmogljivosti s strani EU, ko so dana na voljo za potrebe vaje.
   3.   Skupni stroški za vaje ne vključujejo stroškov v zvezi s:

               (a)

               pridobivanjem osnovnih sredstev, vključno s stroški za zgradbe, infrastrukturo in opremo;

               (b)

               načrtovalno in pripravljalno fazo vaj;

               (c)

               prevozom, vojašnicami in nastanitvijo vojaških sil.

         Člen 18
   Referenčni znesek
   V vseh skupnih ukrepih, s katerimi Svet odloči, da bo Unija izvedla vojaško operacijo in vse skupne ukrepe ali odločitve, s katerimi se Svet odloči za podaljšanje operacije Unije, se predvidi referenčni znesek za pokrivanje skupnih stroškov te operacije. Upravitelj ob pomoči zlasti vojaškega osebja Unije in poveljnika operacije, če je slednji na položaju opravljanja svoje funkcije, oceni znesek, ki je predvidoma potreben za pokritje skupnih stroškov operacije v načrtovanem obdobju. Upravitelj omenjeni znesek prek predsedstva predlaga telesom Sveta, ki so pristojna za preučitev osnutka skupnega ukrepa ali sklepa.
   POGLAVJE 6
   PRORAČUN
   Člen 19
   Proračunska načela
   1.   Proračun, sestavljen v eurih, je akt, ki za vsako proračunsko leto določi in odobri vse prihodke in odhodke, ki jih upravlja Athena.
   2.   Vsi odhodki so povezani s specifično operacijo, razen, če je to potrebno, za stroške, navedene v Prilogi I.
   3.   Sredstva, vpisana v proračun, se odobrijo za čas trajanja proračunskega leta, ki se začne 1. januarja in konča 31. decembra istega leta.
   4.   Proračunski prihodki in odhodki morajo biti uravnoteženi.
   5.   Vsi prihodki in odhodki se lahko izvršijo le tako, da se uvrstijo v postavko proračuna, in le do višine tam vpisanih sredstev.
   Člen 20
   Določitev in sprejetje letnega proračuna
   1.   Upravitelj vsako leto s pomočjo vseh poveljnikov operacij za oddelek „skupni operativni stroški“ oblikuje osnutek proračuna za prihodnje proračunsko leto. Upravitelj predloži osnutek proračuna Posebnemu odboru najpozneje do 31. oktobra.
   2.   Osnutek vsebuje:

               (a)

               proračunska sredstva, ocenjena kot potrebna za pokritje skupnih stroškov, ki nastanejo v pripravi na operacije ali po njihovem zaključku;

               (b)

               proračunska sredstva, ocenjena kot potrebna za pokritje operativnih skupnih stroškov za tekoče operacije ali za načrtovane operacije, vključno, po potrebi, s sredstvi, namenjenimi za vračilo skupnih stroškov, ki so bili predfinancirani s strani neke države ali tretje strani;

               (c)

               predvidene prihodke, potrebne za pokritje odhodkov.

         3.   Proračunska sredstva se razvrstijo po naslovih in poglavjih, ki odhodke povzemajo glede na vrsto ali namen in se po potrebi razčlenijo še po členih. Osnutek proračuna vsebuje podrobne opombe po poglavjih ali členih. Vsaka operacija je predmet posebnega naslova. Eden od posebnih naslovov tvori splošni del proračuna in vsebuje skupne stroške, ki nastanejo v pripravi na operacije ali po njihovem zaključku.
   4.   Vsak naslov lahko vsebuje poglavje z naslovom „začasna proračunska sredstva“. Ta proračunska sredstva se vpišejo v omenjeno poglavje, če zaradi utemeljenih razlogov obstaja negotovost glede višine potrebnih proračunskih sredstev ali glede zmožnosti izvrševanja vpisanih proračunskih sredstev.
   5.   Proračunske prihodke sestavljajo:

               (a)

               prispevki, ki jih plačajo sodelujoče države članice kot plačnice in po potrebi tretje države plačnice;

               (b)

               razni prihodki, razčlenjeni po naslovih, ki vsebujejo aktivne obresti, prihodke iz prodaje in proračunski donos za preteklo proračunsko leto, potem ko ga je določil Posebni odbor.

         6.   Posebni odbor osnutek proračuna odobri najpozneje do 31. decembra. Upravitelj sprejme odobreni proračun in o tem obvesti sodelujoče države in države plačnice.
   Člen 21
   Rebalansi proračuna
   1.   V primeru neizogibnih, izjemnih ali nepredvidenih okoliščin, zlasti če pride do začetka izvajanja operacije v teku proračunskega leta, upravitelj predlaga osnutek rebalansa proračuna. Če osnutek rebalansa proračuna znatno presega referenčni znesek za zadevno operacijo, Posebni odbor lahko Svet zaprosi za njegovo odobritev.
   2.   Rebalans proračuna se oblikuje, predlaga, odobri in sprejme ter notificira po istem postopku kot za letni proračun. Če je rebalans proračuna povezan z začetkom izvajanja vojaške operacije Unije, mora biti rebalansu priloženo natančno finančno poročilo o skupnih stroških, predvidenih za celotno operacijo. Posebni odbor o tem razpravlja glede na nujnost zadeve.
   Člen 22
   Prerazporeditev sredstev
   1.   Upravitelj lahko po potrebi na podlagi predloga poveljnika operacije prerazporedi proračunska sredstva. Upravitelj o svoji nameri obvesti Posebni odbor vsaj en teden vnaprej, kolikor to dopušča nujnost danega položaja. Predhodna odobritev s strani Posebnega odbora je potrebna, če:

               (a)

               se ob načrtovani prerazporeditvi sredstev spremeni višina celotnega zneska proračunskih sredstev, predvidenih za operacijo;
               ali

               (b)

               načrtovane prerazporeditve sredstev med poglavji v teku proračunskega leta presežejo 10 % proračunskih sredstev, vpisanih v poglavje, iz katerega se sredstva črpajo, kakor so navedena v sprejetem proračunu za proračunsko leto na dan, ko se izda predlog za zadevno prerazporeditev sredstev.

         2.   Poveljnik operacije lahko v treh mesecih, ki sledijo začetku izvajanja operacije – če presodi, da je to potrebno za pravilno vodenje operacije, prerazporedi proračunska sredstva, dodeljena zadevni operaciji, med členi in poglavji iz oddelka proračuna pod naslovom „skupni operativni stroški“. O tem poroča upravitelju in Posebnemu odboru.
   Člen 23
   Prenos proračunskih sredstev v naslednje proračunsko leto
   1.   Načeloma se proračunska sredstva, namenjena pokrivanju skupnih stroškov, nastalih v pripravah na operacije ali po njihovem zaključku, za katera niso bile prevzete obveznosti, ob koncu proračunskega leta prekličejo.
   2.   Proračunska sredstva, namenjena pokrivanju stroškov skladiščenja materiala in opreme, s katerimi upravlja Athena, se enkrat lahko prenesejo v naslednje proračunsko leto, če so bile za sredstva v ta namen prevzete obveznosti pred 31. decembrom v tekočem proračunskem letu. Sredstva, namenjena pokrivanju skupnih operativnih stroškov, se lahko prenesejo naprej, če so potrebna za operacijo, ki ni bila v celoti zaključena.
   3.   Upravitelj predloge za prenos proračunskih sredstev iz predhodnega proračunskega leta Posebnemu odboru predloži do 15. februarja. Ti predlogi veljajo za odobrene, razen če Posebni odbor do 15. marca ne odloči drugače.
   Člen 24
   Predvideno izvajanje
   Ko se letni proračun odobri, se proračunska sredstva lahko uporabijo za kritje prevzetih obveznosti in plačil, kolikor je to potrebno za delovanje.
   POGLAVJE 7
   PRISPEVKI IN VRAČILA
   Člen 25
   Določitev prispevkov
   1.   Proračunska sredstva za kritje skupnih stroškov, nastalih v pripravah na operacije ali po njihovem zaključku, ki se ne pokrivajo iz raznih prihodkov, se financirajo s plačili prispevkov sodelujočih držav članic.
   2.   Proračunska sredstva za pokrivanje skupnih operativnih stroškov zadevne operacije se krijejo iz plačil prispevkov držav članic in tretjih držav, ki prispevajo k operaciji.
   3.   Prispevki za zadevno operacijo, ki jih morajo plačati države članice plačnice, so enaki znesku sredstev, ki so vpisana v proračun in so namenjena pokrivanju skupnih operativnih stroškov te operacije brez zneskov plačil prispevkov, ki so jih za isto operacijo v skladu s členom 13 dolžne plačati tretje države plačnice.
   4.   Razdelitev plačil prispevkov med državami članicami, od katerih se plačilo prispevkov zahteva, se določi po ključu bruto nacionalnega proizvoda, kakor je določeno v členu 28(3) Pogodbe o Evropski uniji in v skladu s Sklepom Sveta 2000/597/ES, Euratom z dne 29. septembra 2000 o sistemu lastnih virov Evropskih skupnosti (3) ali v skladu s katerim koli drugim sklepom Sveta, ki ga nadomeščajo.
   5.   Podatki za izračun plačil prispevkov so podatki, navedeni v stolpcu „lastni viri BND“ tabele „Povzetek financiranja splošnega proračuna po vrsti lastnih virov in po državah članicah“, ki je priložena zadnjemu proračunu, ki ga sprejmeta Evropski skupnosti. Prispevek vsake države članice, ki ga je ta dolžna plačati, je sorazmeren deležu bruto nacionalnega dohodka (BND) zadevne države članice v celotnem agregatu BND držav članic, od katerih se zahteva plačilo prispevka.
   Člen 26
   Načrt plačevanja prispevkov
   1.   Ko Svet sprejme referenčni znesek za vojaško operacijo Evropske unije, države članice plačnice svoje prispevke plačajo v višini 30 % referenčnega zneska, razen če Svet ne določi višje odstotne stopnje.
   2.   Posebni odbor na podlagi predloga upravitelja lahko sprejme odločitev, da se plačilo dodatnih prispevkov zahteva še pred sprejetjem rebalansa proračuna za namene operacije. Posebni odbor lahko sprejme odločitev, da se zadeva predloži v obravnavo pristojnim pripravljalnim telesom Sveta.
   3.   Ko se sredstva namenjena pokritju skupnih operativnih stroškov operacije vpišejo v proračun, države članice vplačajo preostale zneske prispevkov, ki jih za to operacijo dolgujejo v skladu s členom 25 po odštetju prispevkov, ki so od njih bili zahtevani za namene iste operacije v istem proračunskem letu. Vendar če se načrtuje, da bo operacija trajala dlje kot šest mesecev, se plačilo prispevkov izvrši v polletnih obrokih. V takem primeru se prvi obrok plača v dveh mesecih po začetku operacije; drugi obrok se plača v roku, ki ga določi Posebni odbor na predlog upravitelja ob upoštevanju operativnih potreb. Posebni odbor sme odstopiti od teh določb.
   4.   Ko je sprejet referenčni znesek ali proračun, upravitelj s pismom posameznim nacionalnim upravnim telesom, za katere so mu bili sporočeni podatki, pošlje ustrezne pozive za plačilo prispevkov.
   5.   Brez poseganja v druge določbe tega sklepa se prispevki plačajo v roku 30 dni po posredovanju zadevnega poziva za plačilo prispevkov.
   6.   Vsaka država plačnica je dolžna plačati bančne stroške, ki se nanašajo na plačilo njenega lastnega prispevka.
   7.   Upravitelj potrdi prejem prispevkov.
   Člen 27
   Začetno financiranje
   1.   V primeru operacije hitrega vojaškega odzivanja EU prispevke v višini referenčnega zneska plačajo države članice plačnice. Brez poseganja v člen 26(3) se plačila izvedejo, kakor je opredeljeno spodaj.
   2.   Za namen začetnega financiranja operacij hitrega vojaškega odzivanja EU sodelujoče države članice:

               (a)

               prispevek za Atheno plačajo vnaprej;

               (b)

               ali, če se Svet odloči izvesti operacijo hitrega vojaškega odzivanja EU, k financiranju katere prispevajo, svoje prispevke k skupnim stroškom te operacije v višini referenčnega zneska plačajo v roku petih dni po posredovanju poziva, razen če Svet ne odloči drugače.

         3.   Zaradi zgoraj navedenega namena Posebni odbor, sestavljen iz po enega predstavnika vseh držav članic, ki so se odločile plačati prispevek vnaprej (v nadaljevanju „države članice vnaprejšnje plačnice“), v proračunu pod posebnim naslovom določi začasna proračunska sredstva. Ta začasna proračunska sredstva se pokrijejo s prispevki, ki jih države članice vnaprejšnje plačnice plačajo v roku 90 dni od datuma posredovanja poziva za plačilo teh prispevkov.
   4.   Brez poseganja v člen 26(3) plača država članica vnaprejšnja plačnica prispevke za operacijo hitrega odzivanja do višine prispevka, ki ga je prispevala k začasnim proračunskim sredstvom iz odstavka 3 tega člena, v roku 90 dni od datuma posredovanja poziva. Poveljniku operacije se lahko da na voljo podoben znesek iz prispevkov, plačanih vnaprej.
   5.   Ne glede na člen 22 se vsa začasna proračunska sredstva iz odstavka 3 tega člena, ki se porabijo za operacijo, vrnejo v blagajno v roku 90 dni od datuma posredovanja poziva.
   6.   Brez poseganja v odstavek 1 lahko vsaka država članica vnaprejšnja plačnica v posebnih okoliščinah upravitelja pooblasti, da z njenim vnaprej plačanim prispevkom pokrije njen prispevek k operaciji, v kateri sodeluje, ki pa ni operacija hitrega odzivanja. Vnaprej plačani prispevek bo zadevna država članica ponovno zagotovila v blagajno v roku 90 dni od datuma posredovanja poziva.
   7.   Če se sredstva za operacijo, ki se ne šteje za operacijo hitrega odzivanja, potrebujejo pred prejemom zadostnih prispevkov za to operacijo, se lahko uporabijo prispevki, ki so jih vnaprej plačale države članice, ki prispevajo k financiranju te operacije, po odobritvi držav članic vnaprejšnjih plačnic, in sicer v višini 50 % njihovega zneska za kritje prispevkov za to operacijo. Vnaprej plačani prispevek bodo države članice vnaprejšnje plačnice ponovno zagotovile v roku 90 dni od datuma posredovanja poziva.
   8.   Ne glede na člen 33(3) lahko poveljnik operacije prevzame obveznost za zneske, ki so mu bili dani na voljo, in izvrši plačila.
   9.   Vsaka država članica lahko prekliče svojo izbiro, če o tem obvesti upravitelja najmanj tri mesece vnaprej.
   Člen 28
   Vračilo predfinanciranja
   1.   Država članica, tretja država ali po potrebi mednarodna organizacija, ki jo je Svet pooblastil za predfinanciranje dela skupnih stroškov neke operacije, od Athene lahko dobi povračilo na podlagi zahtevka, ki so mu priloženi potrebni dokazni dokumenti, in ki ga posreduje upravitelju najpozneje dva meseca po zaključku zadevne operacije.
   2.   Zahtevku za povračilo se ne ugodi, če tega ne odobrita poveljnik operacije in upravitelj.
   3.   Če se zahtevek za povračilo, ki ga sporoči država plačnica, odobri, se zadevni znesek lahko odšteje od zneska iz naslednjega poziva za plačilo prispevkov, ki ga izda upravitelj.
   4.   Če v času odobritve zahtevka ni predvidenega poziva za plačilo prispevkov ali če odobreni zahtevek za povračilo presega višino pričakovanega prispevka, upravitelj izplača znesek povračila v roku 30 dni ob upoštevanju stanja razpoložljivosti denarnih sredstev Athene in potreb po financiranju skupnih stroškov zadevne operacije.
   5.   Povračilo se izplača v skladu s tem sklepom tudi če pride do preklica operacije.
   Člen 29
   Upravljanje odhodkov, ki niso vključeni v skupne stroške, s strani Athene
   1.   Posebni odbor na podlagi predloga upravitelja ali države članice lahko odloči, da se upravno vodenje nekaterih odhodkov v zvezi z zadevno operacijo, zlasti na področju podpornih dejavnosti/preskrbe in pralnic, za katere sicer ostajajo odgovorne države članice, ki jih to zadeva, prenese na Atheno.
   2.   Posebni odbor s svojim sklepom lahko pooblasti poveljnika operacije za sklepanje pogodb v imenu držav članic, ki sodelujejo v operaciji, za pridobitev opisanih storitev. Posebni odbor lahko odobri predfinanciranje odhodkov držav članic iz proračuna Athene ali odloči, da Athena od držav članic lahko vnaprej prejme potrebna sredstva za izpolnitev sklenjenih pogodb.
   3.   Athena vodi knjigovodstvo za odhodke, ki gredo v breme posamezne države članice in katerih upravljanje je bilo preneseno nanjo. Državam članicam mesečno pošilja izkaze o odhodkih v njihovo breme, ki jih same ali člani njihovega osebja naredijo v preteklem mesecu in jih pozove k plačilu sredstev za pokritje omenjenih izdatkov. Države članice zahtevana sredstva Atheni plačajo v roku 30 dni po posredovanju poziva za plačilo sredstev.
   Člen 30
   Zamudne obresti
   1.   Če država ne izpolni svojih finančnih obveznosti, se po analogiji uporabijo pravila Skupnosti za zamudne obresti, določena s členom 71 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (4) glede plačila prispevkov v proračun Skupnosti.
   2.   Če zamuda pri plačilu ni daljša od desetih dni, se obresti ne zaračunajo. Če je zamuda pri plačilu daljša od desetih dni, se obresti zaračunajo za celotno zamudo.
   POGLAVJE 8
   IZVRŠEVANJE ODHODKOV
   Člen 31
   Načela
   1.   Proračunska sredstva Athene se uporabljajo v skladu z načeli dobrega finančnega upravljanja, to je v skladu z načeli varčnosti, učinkovitosti in gospodarnosti.
   2.   Pooblaščene osebe so odgovorne za izvrševanje prihodkov ali odhodkov Athene v skladu z načeli dobrega finančnega upravljanja, da bi tako zagotovile spoštovanje zahtev glede zakonitosti in pravilnosti. Pooblaščene osebe prevzemajo proračunske in pravne obveznosti, potrjujejo in odobravajo odhodke ter izvajajo dejavnosti pred omenjeno izvršitvijo proračunskih sredstev. Pooblaščena oseba lahko svoje funkcije prenese s sklepom, ki določa:

               (a)

               uslužbence na ravni, ki je primerna za tak prenos;

               (b)

               obseg prenesenih pooblastil; in

               (c)

               obseg, v okviru katerega osebe, na katere so bila pooblastila prenesena, ta lahko prenesejo naprej.

         3.   Zagotovi se izvrševanje proračunskih sredstev v skladu z načelom razmejitve dolžnosti pooblaščene osebe in računovodje. Funkciji pooblaščene osebe in računovodje sta nezdružljivi. Za vsa plačila iz sredstev, ki jih upravlja Athena, se zahteva skupni podpis pooblaščene osebe in računovodje.
   4.   Brez poseganja v ta sklep velja, da v primerih, ko se izplačevanje skupnih odhodkov zaupa državi članici, instituciji Skupnosti ali po potrebi mednarodni organizaciji, ta država, institucija ali organizacija uporablja pravila, ki veljajo v zvezi z izplačevanjem njenih lastnih odhodkov. Če upravitelj neposredno izvršuje odhodke, se pri tem ravna po pravilih, ki veljajo za izvrševanje oddelka splošnega proračuna Evropskih skupnosti pod rubriko „Svet.“
   5.   Vendar upravitelj predsedstvu lahko posreduje elemente za predlog Svetu ali Posebnemu odboru o pravilih za izvrševanje splošnih odhodkov.
   6.   Posebni odbor lahko odobri pravila za izvrševanje skupnih odhodkov, ki odstopajo od odstavka 4.
   Člen 32
   Skupni stroški, ki nastanejo v pripravah na operacije ali po njihovem zaključku
   Upravitelj opravlja naloge pooblaščene osebe za odhodke, s katerimi se pokrivajo skupni stroški, nastali v pripravah na operacije ali po njihovem zaključku.
   Člen 33
   Operativni skupni stroški
   1.   Poveljnik operacije opravlja naloge pooblaščene osebe za odhodke, s katerimi se pokrivajo operativni skupni stroški operacije, ki ji poveljuje. Vendar upravitelj opravlja naloge pooblaščene osebe za odhodke, s katerimi se pokrivajo operativni skupni stroški, nastali v fazi priprav na določeno operacijo, ki jih Athena neposredno izplača, ali ki so povezani z zadevno operacijo po zaključku njene aktivne faze.
   2.   Zneske, potrebne za izvrševanje odhodkov zadevne operacije, upravitelj z bančnega računa Athene nakaže poveljniku operacije na njegovo zahtevo na bančni račun, odprt v imenu Athene, ki ga je sporočil poveljnik operacije.
   3.   Z odstopanjem od člena 19(5) sprejetje referenčnega zneska upravitelju in poveljniku operacije, vsakemu na svojem področju pristojnosti, omogoči pravico do angažiranja in plačevanja izdatkov za zadevno operacijo v višini 30 % referenčnega zneska, razen če Svet ne določi višje odstotne stopnje. Posebni odbor na podlagi predloga upravitelja lahko sprejme odločitev o dodatnem angažiranju in izplačilu sredstev za izdatke. Posebni odbor lahko sprejme odločitev, da se zadeva prek predsedstva posreduje pristojnim pripravljalnim telesom Sveta. To odstopanje se preneha uporabljati z datumom sprejetja proračuna za zadevno operacijo.
   4.   V obdobju pred sprejetjem proračuna za operacijo upravitelj in poveljnik operacije ali njegov zastopnik vsakih štirinajst dni poročata Posebnemu odboru, vsak o svojih zadevah v zvezi z izdatki, ki se upoštevajo kot upravičeni skupni stroški za zadevno operacijo. Posebni odbor na podlagi predloga upravitelja, poveljnika operacije ali države članice lahko izda smernice za izvrševanje odhodkov v omenjenem obdobju.
   5.   Z odstopanjem od člena 19(5) v primerih neposredne življenjske nevarnosti za člane osebja, ki so udeleženi v vojaški operaciji Evropske unije, poveljnik zadevne operacije za rešitev življenj omenjenih članov osebja lahko izplača potrebne izdatke, čeprav se prekoračijo sredstva, določena v proračunu. O tem nemudoma obvesti upravitelja in Posebni odbor. V takem primeru upravitelj v navezi s poveljnikom operacije predlaga prenose sredstev, ki so potrebna za financiranje omenjenih nepredvidenih izdatkov. Če s prenosi sredstev ni mogoče zagotoviti zadostne višine sredstev za omenjene izdatke, upravitelj predlaga rebalans proračuna.
   POGLAVJE 9
   KONČNI NAMEN SKUPAJ FINANCIRANE OPREME IN INFRASTRUKTURE
   Člen 34
   1.   Za dokončanje operacije, ki ji poveljuje, poveljnik operacije stori vse potrebno, da se za opremo in infrastrukturo, ki sta pridobljeni iz skupnih sredstev za namene zadevne operacije, poišče končni namen. Posebnemu odboru po potrebi predlaga ustrezno stopnjo amortizacije.
   2.   Upravitelj upravlja opremo in infrastrukturo, ki preostaneta po koncu aktivne faze operacije, s ciljem, da po potrebi zanju poišče končni namen. Posebnemu odboru po potrebi predlaga ustrezno stopnjo amortizacije.
   3.   Stopnjo amortizacije za opremo, infrastrukturo in druga sredstva Posebni odbor potrdi, kakor hitro je mogoče.
   4.   Končni namen opreme in infrastrukture, ki sta bili financirani iz skupnih sredstev, odobri Posebni odbor ob upoštevanju operativnih potreb in finančnih meril. Končni namen je lahko:

               (a)

               v primeru infrastrukture, da se ta proda ali prek Athene prenese v državo gostiteljico, državo članico ali tretji strani;

               (b)

               v primeru opreme, da se ta prek Athene proda državi članici, državi gostiteljici ali tretji strani ali da se uskladišči in jo vzdržuje Athena, država članica ali tretja stran.

         5.   Oprema in infrastruktura se prodata državi plačnici, državi gostiteljici ali tretji strani po tržni vrednosti ali, če tržne vrednosti ni mogoče določiti, po ceni z upoštevanjem ustrezne stopnje amortizacije.
   6.   Prodaja ali prenos državi gostiteljici ali tretji strani se opravi v skladu z veljavnimi varnostnimi pravili, zlasti v okviru Sveta, držav plačnic ali NATA, glede na potrebe.
   7.   Če se sprejme odločitev, da Athena zadrži opremo, pridobljeno za neko operacijo, države članice plačnice od drugih sodelujočih držav članic lahko zahtevajo finančno kompenzacijo. Posebni odbor, ki ga sestavljajo predstavniki vseh sodelujočih držav članic, na podlagi predloga upravitelja sprejme ustrezne odločitve.
   POGLAVJE 10
   RAČUNOVODSTVO IN POPIS INVENTARJA
   Člen 35
   Načela
   Če se za izvrševanje skupnih odhodkov zadolži država članica, institucija Skupnosti ali, po potrebi, mednarodna organizacija, zadevna država, institucija ali mednarodna organizacija pri tem uporablja pravila, ki veljajo za vodenje računov njenih lastnih odhodkov in njenega lastnega inventarja.
   Člen 36
   Računovodstvo operativnih skupnih stroškov
   Poveljnik operacije vodi račune o prenosih sredstev, prejetih od Athene, o odhodkih sredstev, ki jih je angažiral, in o opravljenih plačilih ter popis inventarja premičnega premoženja, financiranega iz proračuna Athene in uporabljenega za namene operacije, ki ji poveljuje.
   Člen 37
   Konsolidirana bilanca
   1.   Računovodja vodi račune o zahtevanih plačilih prispevkov in o izvršenih prenosih sredstev. Poleg tega sestavlja obračune za skupne stroške, ki nastanejo v pripravah na operacije ali po njihovem zaključku in za operativne odhodke, ki se izvršijo v okviru neposredne odgovornosti upravitelja.
   2.   Računovodja izdela konsolidirano bilanco prihodkov in odhodkov Athene. Vsak poveljnik operacije mu pošlje računovodsko evidenco odhodkov, ki jih je angažiral, ter izvršenih plačil, kakor tudi predfinanciranja, ki ga je odobril za pokrivanje operativnih skupnih stroškov operacije, kateri poveljuje.
   POGLAVJE 11
   REVIZIJSKI PREGLED IN PREDLOŽITEV RAČUNOV
   Člen 38
   Redna poročila Posebnemu odboru
   Upravitelj Posebnemu odboru vsake tri mesece predloži poročilo o izvrševanju prihodkov in odhodkov za obdobje preteklih treh mesecev in za obdobje od začetka proračunskega leta dalje. V ta namen vsak poveljnik operacije upravitelju pravočasno predloži poročilo o odhodkih, ki se nanašajo na operativne skupne stroške operacije, ki ji poveljuje.
   Člen 39
   Revizijski pregled računov
   1.   Če se za izvrševanje odhodkov Athene določi država članica, institucija Skupnosti ali mednarodna organizacija, omenjena država, institucija ali organizacija pri tem uporablja pravila, ki veljajo za revizijske preglede računov njenih lastnih odhodkov.
   2.   Vendar upravitelj ali osebe, ki jih slednji imenuje, lahko kadar koli opravijo revizijski pregled skupnih izdatkov Athene, ki so nastali v pripravah na operacije ali po njihovem zaključku, ali operativnih skupnih stroškov neke operacije. Poleg tega, Posebni odbor na podlagi predloga upravitelja ali države članice lahko kadar koli imenuje zunanje revizorje, za katere določi delovne naloge in pogoje zaposlitve.
   3.   Za izvajanje zunanjih revizijskih pregledov se ustanovi šestčlanski revizijski kolegij. Posebni odbor vsako leto med kandidati, ki jih predlagajo države članice, s 1. januarjem naslednjega leta imenuje dva člana za triletno obdobje, ki se lahko enkrat podaljša. Posebni odbor lahko mandat člana podaljša za največ šest mesecev. Kandidati morajo biti člani nacionalnega revizijskega organa države članice in zagotoviti primerna jamstva glede varnosti in neodvisnosti. Po potrebi morajo biti na voljo za izvajanje nalog v imenu Athene. Pri izvajanju teh nalog:

               (a)

               člani kolegija še naprej prejemajo plačo od svojega izvornega revizijskega organa in od Athene prejmejo zgolj povračilo stroškov za opravljanje svoje naloge v skladu s pravili, ki veljajo za uradnike Evropskih skupnosti enakovrednega razreda;

               (b)

               navodila lahko zahtevajo in prejemajo samo od Posebnega odbora; v okviru svojega revizijskega mandata so revizijski kolegij in njegovi člani popolnoma neodvisni in odgovorni samo za opravljanje zunanjega revizijskega pregleda;

               (c)

               o svoji nalogi poročajo samo Posebnemu odboru;

               (d)

               v finančnem letu in naknadno s kontrolami na kraju samem in v dokazni dokumentaciji preverijo, da so bili odhodki, financirani ali predfinancirani s strani Athene, izvršeni v skladu z veljavno zakonodajo in načeli dobrega finančnega poslovanja, torej v skladu z načeli varčnosti, učinkovitosti in gospodarnosti, ter da so notranje kontrole ustrezne.

         V revizijskem kolegiju med člani vsako leto potekajo volitve za zamenjavo ali podaljšanje mandata predsednika. Sprejme pravila, ki veljajo za revizijski nadzor, ki ga njegovi člani izvajajo v skladu z najvišjimi mednarodnimi standardi. Revizijski kolegij odobrava poročila o revizijskih pregledih, ki jih njegovi člani sestavijo pred njihovo predložitvijo upravitelju in Posebnemu odboru.
   4.   Posebni odbor se na podlagi posameznih primerov in iz specifičnih razlogov lahko odloči za uporabo zunanjih revizijskih organov.
   5.   Osebe, ki so odgovorne za revizijski pregled odhodkov Athene, morajo pred začetkom opravljanja svoje naloge prejeti varnostno potrdilo o dostopu do zaupnih informacij Sveta vsaj do ravni „secret UE“ ali po potrebi enakovredno varnostno potrdilo države članice ali NATA. Te osebe zagotovijo, da bodo spoštovale zaupnost informacij in ščitile podatke, s katerimi se seznanijo med opravljanjem revizijskega pregleda v skladu s pravili, ki veljajo za omenjene informacije in podatke.
   6.   Upravitelj in osebe, ki so odgovorne za revizijski pregled odhodkov Athene, imajo brez predhodne najave neomejen dostop do dokumentov in do vsebine vseh nosilcev podatkov v zvezi z omenjenimi odhodki in do prostorov, v katerih se taki dokumenti in nosilci podatkov hranijo. Upravitelj in te osebe lahko naredijo kopije. Osebe, ki sodelujejo pri izvrševanju odhodkov Athene, upravitelju in osebam, odgovornim za revizijski pregled teh odhodkov, pri opravljanju njihove naloge zagotavljajo potrebno pomoč.
   7.   Stroški revizijskih pregledov, ki jih opravijo revizorji v imenu Athene, se upoštevajo kot skupni stroški in gredo v breme Athene.
   Člen 40
   Letna predložitev finančnih poročil
   1.   Vsi poveljniki operacij računovodji Athene do 31. marca po koncu finančnega leta ali v roku štirih mesecev po koncu operacije, ki ji poveljujejo – kar nastopi prej –, zagotovijo informacije, potrebne za zaključne račune skupnih stroškov, zaključne račune odhodkov, ki so bili predfinancirani in povrnjeni v skladu s členom 29, ter letno poročilo o dejavnostih.
   2.   Upravitelj ob pomoči računovodje in posameznih poveljnikov operacij pripravi začasne zaključne račune in letno poročilo o dejavnostih, ki jih predloži Posebnemu odboru in revizijskemu kolegiju do 30. aprila po koncu finančnega leta.
   3.   Revizijski kolegij posebnemu odboru do 31. julija po koncu finančnega leta predloži letno revizijsko poročilo, upravitelj pa mu ob pomoči računovodje in posameznih poveljnikov operacij predloži letne zaključne račune Athene. Posebni odbor do 30. septembra po koncu finančnega leta preuči zaključne račune ob upoštevanju revizijskega poročila kolegija, da bi upravitelju, računovodji in vsem poveljnikom operacij izdal potrdilo o izpolnjevanju obveznosti.
   4.   Vse račune in popis inventarja hrani računovodja in vsak poveljnik operacije, vsak na svoji ravni, za obdobje petih let od datuma, ko je bilo izdano ustrezno potrdilo o izpolnjevanju obveznosti.
   5.   Posebni odbor odloči o vključitvi salda iz realizacije proračuna za proračunsko leto, za katerega so bili računi odobreni, v proračun za prihodnje proračunsko leto v obliki prihodkov ali odhodkov, odvisno od razmer, prek rebalansa proračuna.
   6.   Tisti del salda iz realizacije proračuna za proračunsko leto, ki izhaja iz izvrševanja proračunskih sredstev, namenjenih pokrivanju skupnih stroškov, nastalih v pripravah na operacije ali po njihovem zaključku, se pripiše k prihodnjim plačilom prispevkov sodelujočih držav članic.
   7.   Tisti del salda iz realizacije proračuna, ki izhaja iz izvrševanja proračunskih sredstev, namenjenih pokrivanju skupnih stroškov dane operacije, se pripiše k prihodnjim plačilom prispevkov držav članic, ki prispevajo sredstva za zadevno operacijo.
   8.   Če vračila ni mogoče izvršiti z odtegljajem od plačil prispevkov, dolgovanih Atheni, se saldo iz realizacije proračuna vrne zadevnim državam članicam.
   9.   Vsaka država članica, ki sodeluje v operaciji, upravitelju vsako leto do 31. marca prostovoljno predloži podatke, po potrebi preko poveljnika operacije, o povečanih stroških, ki so nastali v zvezi z operacijo v preteklem finančnem letu. Ti podatki se razčlenijo tako, da so razvidne glavne postavke odhodkov. Upravitelj te podatke pripravi zato, da Posebnemu odboru omogoči pregled nad povečanimi stroški operacije.
   Člen 41
   Predložitev finančnega poročila o operaciji
   1.   Ko se operacija konča, Posebni odbor na podlagi predloga upravitelja ali države članice lahko sprejme odločitev, da upravitelj ob pomoči računovodje in poveljnika operacije Posebnemu odboru predloži finančno poročilo in bilanco stanja zadevne operacije vsaj do datuma, na katerega se je slednja končala, in če je mogoče, do datuma, na katerega se dokončno zaključi. Rok, določen upravitelju, ne sme biti krajši od štirih mesecev od datuma, na katerega se je operacija končala.
   2.   Če v finančno poročilo in v bilanco stanja v določenem roku ni mogoče vključiti prihodkov in odhodkov, povezanih z dokončnim zaključkom zadevne operacije, potem se ti prihodki in odhodki prikažejo v letnem finančnem poročilu in v bilanci stanja Athene in jih Posebni odbor pregleda v okviru letne predložitve finančnih poročil.
   3.   Posebni odbor odobri finančno poročilo in bilanco stanja, ki sta mu bila predložena za zadevno operacijo. Upravitelju, računovodji in vsem poveljnikom operacij izda potrdilo o izpolnitvi obveznosti za zadevno operacijo.
   4.   Če vračila ni mogoče izvršiti z odtegljajem od plačil prispevkov, dolgovanih Atheni, se saldo iz realizacije proračuna vrne zadevnim državam članicam.
   POGLAVJE 12
   PRAVNA ODGOVORNOST
   Člen 42
   1.   Pogoje, glede na katere se uravnavata disciplinska ali kazenska odgovornost poveljnika operacije, upravitelja in drugih članov osebja, ki jih dajo na voljo zlasti institucije Skupnosti ali države članice, v primeru napak in malomarnosti pri izvrševanju proračuna, urejajo kadrovski predpisi ali režim pravil, ki veljajo za njih. Poleg tega Athena proti omenjenim članom osebja lahko na lastno pobudo ali na zahtevo države plačnice sproži civilnopravni postopek.
   2.   Država plačnica v nobenem primeru ne more klicati na odgovornost Evropskih skupnosti ali generalnega sekretarja Sveta zaradi tega, ker njihove naloge izvajajo upravitelj, računovodja ali njim dodeljeni člani osebja.
   3.   Za obveznost izpolnjevanja pogodb, ki se lahko pojavi v zvezi s pogodbami, sklenjenimi v okviru izvrševanja proračuna, so prek Athene odgovorne države plačnice. Ureja jo pravo, ki velja za zadevne pogodbe.
   4.   V primerih nepogodbene obveznosti vso škodo, ki jo povzroči operativni štab, štab vojaških sil (angl. force headquarters) in štab komponent (angl. component headquarters) krizne strukture, katere sestavo odobri poveljnik operacije, ali ki jo povzročijo člani njihovega osebja pri opravljanju svojih nalog, krijejo države plačnice prek Athene, v skladu s splošnimi načeli, ki so skupna zakonom držav članic in kadrovskim pravilnikom za vojaške sile, ki veljajo na območju izvajanja operacij.
   5.   Države plačnice v nobenem primeru ne morejo klicati na odgovornost Evropskih skupnosti ali držav članic zaradi pogodb, sklenjenih v okviru izvrševanja proračuna ali zaradi škode, ki jo povzročijo enote in oddelki krizne strukture, katere sestavo odobri poveljnik operacije, ali člani njihovega osebja pri opravljanju svojih nalog.
   Člen 43
   Revizija
   Ta sklep se vključno s prilogami revidira po vsaki operaciji, najmanj vsakih 18 mesecev. Prva revizija se opravi najpozneje pred koncem leta 2004. Pri revizijah s svojim prispevkom sodelujejo vodstveni organi Athene.
   Člen 44
   Razveljavitev
   Sklep Sveta 2004/197/SZVP se razveljavi.
   Sklicevanja na razveljavljen Sklep se razumejo kot sklicevanja na ta sklep in jih je treba brati v skladu s primerjalno tabelo iz Priloge VI.
   Člen 45
   Začetek učinkovanja
   Ta sklep začne učinkovati na dan sprejetja.
   Člen 46
   Objava
   Ta sklep se objavi v Uradnem listu Evropske unije.

      V Bruslju, 14. maja 2007

            Za Svet

            Predsednik

         F.-W. STEINMEIER

      (1)  UL L 63, 28.2.2004, str. 68. Sklep, kakor je bil nazadnje spremenjen s Sklepom 2007/91/SZVP (UL L 41, 13.2.2007, str. 11).

      (2)  Glej Prilogo V.

      (3)  UL L 253, 7.10.2000, str. 42.

      (4)  UL L 248, 16.9.2002, str. 1.

      PRILOGA I
      Skupni stroški v breme Athene ne glede na čas nastanka
      V primerih, ko se naslednji skupni stroški ne navezujejo neposredno na neko posebno operacijo, Posebni odbor lahko sprejme odločitev, da se ustrezna proračunska sredstva dodeli splošnemu delu letnega proračuna. Ta sredstva se v največjem možnem obsegu vpišejo v proračunske člene, ki izkazujejo operacijo, na katero se najbolj navezujejo.

                  1.

                  Stroški službenih potovanj poveljnika operacije in njegovih članov osebja, ki nastanejo zaradi predložitve poročil v zvezi z operacijo Posebnemu odboru.

                  2.

                  Odškodnine za povrnitev škode in stroške, ki izhajajo iz zahtevkov in tožb, ki jih plača Athena.

                  3.

                  Stroški na podlagi sklepa o skladiščenju materiala za potrebe operacije, pridobljenega iz skupnih stroškov (če so ti stroški vpisani v splošni del proračuna, je potrebno označiti njihovo povezavo z določeno operacijo).

            Splošni del letnega proračuna po potrebi zajema tudi sredstva za kritje naslednjih skupnih stroškov operacij, pri katerih k financiranju prispevajo sodelujoče države članice:

                  1.

                  bančni stroški;

                  2.

                  stroški revizijskega pregleda;

                  3.

                  skupni stroški, ki se nanašajo na pripravljalno fazo operacije, opredeljeni v Prilogi II.

      PRILOGA II
      Operativni skupni stroški v zvezi s pripravljalno fazo operacije, ki so v breme Athene
      Povečani stroški prevoza in nastanitve, potrebni za raziskovalne misije in priprave (predvsem misije za ugotavljanje dejstev in izvidništvo) vojaških sil za posebne vojaške operacije Evropske unije.
      Zdravstvene storitve: stroški nujnih zdravstvenih evakuacij (Medevac) oseb, ki sodelujejo v raziskovalnih misijah in pripravah s strani vojaških sil v zvezi s posebno vojaško operacijo Evropske unije, kadar zdravstvena oskrba na območju vojaške operacije ni mogoča.

      PRILOGA III
      III-A
      Operativni skupni stroški, ki se nanašajo na aktivno fazo operacij in ki so vedno v breme Athene
      Za vsako vojaško operacijo Unije Athena kot operativne skupne stroške pokriva stroške povečanja, ki se zahtevajo za operacijo, določeno v spodnjem besedilu.

                  1.

                  Stroški povečanja za (premestljive ali stalne) štabe operacij ali vaj, ki jih vodi EU.

                                          (a)

                                          Štabi (HQ):

                              operativni štabi, štabi vojaških sil in štabi komponent;

                                          (b)

                                          operativni štab (OHQ):

                              nepremestljivi štab poveljnika operacije izven območja vojaškega delovanja, ki je odgovoren za vzpostavitev, začetek delovanja, vzdrževanje in vrnitev sil EU;

                              definicija skupnih stroškov, ki velja za OHQ zadevne operacije, velja tudi za Generalni sekretariat Sveta in za ATHENO, v kolikor slednja neposredno delujeta za zadevno operacijo;

                                          (c)

                                          štab vojaških sil (FHQ):

                              sedež sil EU, ki so razporejene na območju operacij;

                                          (d)

                                          štab komponent (CCHQ):

                              vojaški sedež poveljnika komponente EU, razporejenega za namene zadevne operacije (to je poveljnikov zračnih, kopenskih, pomorskih sil in poveljnikov, zadolženih za druge posebne funkcije, ki bi jih lahko bilo potrebno imenovati glede na značaj operacije);

                                          (e)

                                          stroški prevoza

                              prevoz na in iz območja operacij z namenom razporeditve, vzdrževanja in vrnitve FHQ in CCHQ; stroški prevoza, nastali s strani OHQ in potrebni za operacijo;

                                          (f)

                                          uprava:

                              dodatna pisarniška oprema in oprema za namestitev, pogodbene storitve in splošne storitve, stroški vzdrževanja zgradb;

                                          (g)

                                          najeto lokalno osebje:

                              civilno osebje, mednarodni svetovalci in najeto lokalno (domače in zdomsko) osebje, potrebno za vodenje operacije izven običajnih zahtev v zvezi z operacijo (vključno s plačilom nadurnih storitev);

                                          (h)

                                          komunikacije:

                              investicijski izdatki za nakup in uporabo dodatne komunikacijske in IT opreme in stroški za opravljene storitve (najem in vzdrževanje modemov, telefonskih vodov, satelitskih telefonov, kodiranih telefaksov, varovanih linij, internetnih dostopov, podatkovnih linij, omrežij na lokalnem območju);

                                          (i)

                                          prevozi/potovanja (brez stroškov za dnevna nadomestila) v okviru območja operacij HQ:

                              izdatki v zvezi s prevozi vozil in druga potovanja z drugimi sredstvi in tovorni stroški, vključno s stroški potovanj za nacionalne okrepitve in obiskovalce; povečani stroški za gorivo v primerjavi s stroški običajnih operacij; najem dodatnih vozil; stroški službenih poti med krajem izvajanja operacij in Brusljem in/ali kraji sestankov, ki jih organizira EU; stroški obveznega zavarovanja proti tretji osebi, ki jih nekatere države zahtevajo od mednarodnih organizacij, ki svoje operacije izvajajo na njihovem ozemlju;

                                          (j)

                                          vojašnice in namestitev/infrastruktura:

                              izdatki za pridobivanje, najem ali obnavljanje potrebnih objektov HQ na območju operacij (najemi zgradb, zaklonišč, šotorov), če je to potrebno;

                                          (k)

                                          obveščanje javnosti:

                              stroški v zvezi z informacijskimi kampanjami in obveščanjem medijev pri OHQ in FHQ v skladu z informacijsko strategijo, ki jo oblikuje operativni HQ;

                                          (l)

                                          reprezentanca in sprejemi:

                              stroški za reprezentanco; stroški na ravni HQ, potrebni za vodenje operacije.

                  2.

                  Povečanje stroškov, nastalih pri podpori vojaškim silam kot celoti.
                  Spodaj določeni stroški so stroški, ki nastanejo po razporeditvi sil na kraj operacije:

                                          (a)

                                          dela za razporeditev/infrastrukturo:

                              izdatki, nujno potrebni, da sile kot celota izpolnijo svojo nalogo (splošna raba letališča, železnice, pristanišč, cest, vključno s kraji izkrcanja in zbirališča; preskrba z energijo in vodo, zaščita statičnih sil, objekti za skladiščenje, parkirni prostori; tehnična podpora);

                                          (b)

                                          identifikacijske oznake:

                              posebne identifikacijske oznake, osebne identifikacijske izkaznice „European Union“, priponke, medalje, zastavice v barvah Evropske unije ali druge identifikacijske oznake za vojaške sile ali HQ (z izjemo oblek, pokrival ali uniform);

                                          (c)

                                          zdravstvene storitve:

                              nujne zdravstvene evakuacije (Medevac).

                  3.

                  Povečanje stroškov, nastalo zaradi uporabe skupnih sredstev in zmogljivosti Nata, za potrebe operacije pod vodstvom EU.
                  Stroški Evropske unije v zvezi z uporabo posebnih dogovorov med EU in Natom za izvajanje ene od njenih vojaških operacij, ki se nanašajo na dajanje na razpolago, spremljanje in vrnitev ali odpoklic skupnih sredstev in zmogljivosti Nata, danih na voljo za namene operacije pod vodstvom EU. Povračila Nata EU.

                  4.

                  Povečanje stroškov, nastalo pri EU za blago, storitve ali gradnje, vključene na seznam skupnih stroškov in ki jih za operacijo pod vodstvom EU da na voljo država članica, institucija EU, tretja država ali mednarodna organizacija, v skladu s sporazumom iz členov 11 in 12. Povračila s strani države, institucije EU ali mednarodne organizacije na podlagi takšne ureditve.

            III-B
      Operativni skupni stroški v zvezi z aktivno fazo neke posebne operacije, ki so v breme Athene, če tako odloči Svet

                  Prevozni stroški:

                  prevoz na območje in z območja operacij zaradi razporeditve, podpore in vrnitve sil, potrebnih za izvedbo operacije;

                  vojašnice in namestitev/infrastruktura:

                  stroški za pridobivanje, najem ali obnovitev prostorov na območju operacij (najem zgradb, zaklonišča, šotori) glede na potrebe za namene operacije razporejenih vojaških sil;

                  poveljstvo mednarodnih sil:

                  mednarodno poveljstvo sil EU, razporejenih na področju operacije;

                  pridobivanje informacij:

                  pridobivanje informacij (satelitske slike; obveščanje z območja operacije, nadzorovanje in poizvedovanje (ISR), nadzor terena iz zraka (AGSR); zbiranje obveščevalnih podatkov z osebnimi stiki).

            III-C
      Skupni operativni stroški, ki jih Athena krije, kadar tako zahteva poveljnik operacije in odobri Posebni odbor

                  (a)

                  Neobhodno potrebna dodatna oprema: najem ali nakup med potekom operacije nepredvidene posebne opreme, ki je bistvenega pomena za izvedbo operacije, v kolikor se kupljena oprema ob zaključku naloge ne vrne v matično državo;

                  (b)

                  zdravstvene storitve: vloge enega, dveh ali treh objektov na območju operacije;

                  (c)

                  pridobivanje informacij: pridobivanje informacij (satelitske slike; obveščanje z območja operacije, nadzorovanje in poizvedovanje (ISR), nadzor terena iz zraka (AGSR); zbiranje obveščevalnih podatkov z osebnimi stiki);

                  (d)

                  druge zmogljivosti na območju operacije, ki so ključnega pomena: zmogljivosti na območju operacije (odstranjevanje min na območju operacije, v kolikor je to potrebno za operacijo; kemična, biološka, radiološka in jedrska zaščita (CBRN); objekti za skladiščenje in dobavo goriva; skladiščenje in uničenje orožja in streliva, zbranega na območju operacije), v skladu s Skupnim ukrepom.

      PRILOGA IV
      Operativni skupni stroški v zvezi z dokončnim zaključkom operacije, ki so v breme Athene
      Stroški, nastali zaradi iskanja končnega namena opreme in infrastrukture, ki sta bili skupno financirani za potrebe operacije.
      Stroški povečanja, povezani s pripravo obračuna operacije. Upravičeni skupni stroški se določijo v skladu s Prilogo III ob upoštevanju dejstva, da člani potrebnega osebja, ki pripravljajo obračun, pripadajo štabu zadevne operacije tudi potem, ko je ta prenehal s svojimi aktivnostmi.

      PRILOGA V
      Razveljavljen Sklep in njegove poznejše spremembe

                  Sklep Sveta 2004/197/SZVP

                  (UL L 63, 28.2.2004, str. 68)

                  Sklep Sveta 2004/925/SZVP

                  (UL L 395, 31.12.2004, str. 68)

                  Sklep Sveta 2005/68/SZVP

                  (UL L 27, 29.1.2005, str. 59)

                  Sklep Sveta 2007/91/SZVP

                  (UL L 41, 13.2.2007, str. 11)

      PRILOGA VI
      Primerjalna tabela

                  Sklep 2004/197/SZVP

                  Ta sklep

                  Členi 1 do 10

                  Členi 1 do 10

                  Člen 10a

                  Člen 11

                  Člen 10b

                  Člen 12

                  Člen 11

                  Člen 13

                  Člen 12

                  Člen 14

                  Člen 13

                  Člen 15

                  Člen 14(1) do (3)

                  Člen 16(1) do (3)

                  Člen 14(3a)

                  Člen 16(4)

                  Člen 14(4)

                  Člen 16(5)

                  Člen 14(5)

                  Člen 16(6)

                  Člen 14(6)

                  Člen 16(7)

                  Člen 14(7)

                  Člen 16(8)

                  Člen 15

                  Člen 17

                  Člen 16

                  Člen 18

                  Člen 17

                  Člen 19

                  Člen 18

                  Člen 20

                  Člen 19

                  Člen 21

                  Člen 20

                  Člen 22

                  Člen 21

                  Člen 23

                  Člen 22

                  Člen 24

                  Člen 23

                  Člen 25

                  Člen 24(2)

                  Člen 26(1)

                  Člen 24(3)

                  Člen 26(2)

                  Člen 24(4)

                  Člen 26(3)

                  Člen 24(5)

                  Člen 26(4)

                  Člen 24(6)

                  Člen 26(5)

                  Člen 24(7)

                  Člen 26(6)

                  Člen 24(8)

                  Člen 26(7)

                  Člen 25(1) do (6)

                  Člen 27(1) do (6)

                  Člen 25(9)

                  Člen 27(7)

                  Člen 25(7)

                  Člen 27(8)

                  Člen 25(8)

                  Člen 27(9)

                  Člen 26

                  Člen 28

                  Člen 27

                  Člen 29

                  Člen 28

                  Člen 30

                  Člen 29

                  Člen 31

                  Člen 30

                  Člen 32

                  Člen 31

                  Člen 33

                  Člen 32

                  Člen 34

                  Člen 33

                  Člen 35

                  Člen 34

                  Člen 36

                  Člen 35

                  Člen 37

                  Člen 36

                  Člen 38

                  Člen 37(1) in (2)

                  Člen 39(1) in (2)

                  Člen 37(4)

                  Člen 39(3)

                  Člen 37(5)

                  Člen 39(4)

                  Člen 37(6)

                  Člen 39(5)

                  Člen 37(7)

                  Člen 39(6)

                  Člen 37(8)

                  Člen 39(7)

                  Člen 38(1) in (2)

                  Člen 40(1) in (2)

                  Člen 38(2a)

                  Člen 40(3)

                  Člen 38(3)

                  Člen 40(4)

                  Člen 38(4)

                  Člen 40(5)

                  Člen 38(5)

                  Člen 40(6)

                  Člen 38(6)

                  Člen 40(7)

                  Člen 38(7)

                  Člen 40(8)

                  Člen 38(8)

                  Člen 40(9)

                  Člen 39

                  Člen 41

                  Člen 40

                  Člen 42

                  Člen 42

                  Člen 43

                  _

                  Člen 44

                  Člen 43, prvi stavek

                  Člen 45

                  Člen 43, drugi stavek

                  Člen 46

                  Priloga I, prvi odstavek, točka 2

                  Priloga I, prvi odstavek, točka 1

                  Priloga I, prvi odstavek, točka 3

                  Priloga I, prvi odstavek, točka 2

                  Priloga I, prvi odstavek, točka 5

                  Priloga I, prvi odstavek, točka 3

                  Priloga I, drugi odstavek

                  Priloga I, drugi odstavek

                  Priloge II do IV

                  Priloge II do IV

                  _

                  Priloga V

                  _

                  Priloga VI


title: Sklep Sveta guvernerjev z dne 13. maja 1981 o spremembi Statuta Evropske investicijske banke v zvezi z uvedbo ekuja kot obračunske enote banke

text:
Pomembno pravno obvestilo

|

31981D1030(01)

Uradni list L 311 , 30/10/1981 str. 0001 - 0001 španska posebna izdaja: poglavje 10 zvezek 1 str. 0087  portugalska posebna izdaja poglavje 10 zvezek 1 str. 0087

		Sklep Sveta guvernerjevz dne 13. maja 1981o spremembi Statuta Evropske investicijske banke v zvezi z uvedbo ekuja kot obračunske enote bankeSVET GUVERNERJEV EVROPSKE INVESTICIJSKE BANKE JEob upoštevanju dejstva, da lahko Svet guvernerjev na podlagi Pogodbe z dne 10. julija 1975 o spremembi nekaterih določb Protokola o statutu banke na predlog Sveta direktorjev s soglasnim sklepom spremeni opredelitev obračunske enote in način konverzije zneskov, izraženih v obračunskih enotah, v nacionalne valute in obratno,ob upoštevanju svojega Sklepa z dne 30. decembra 1977,ob upoštevanju členov 4 in 7 Statuta,ob upoštevanju predloga Sveta direktorjev z dne 31. marca 1981,SOGLASNO SKLENIL:1. Drugi odstavek člena 4(1) Statuta banke o opredelitvi obračunske enote se spremeni:"Kot obračunska enota se določi eku, ki ga uporabljajo Evropske skupnosti".2. Metode za izračun obračunske enote banke, opredeljene v Sklepu Sveta guvernerjev z dne 30. decembra 1977, se razveljavijo.3. Ta sklep začne učinkovati 1. januarja 1981.4. Ta sklep je brez poseganja v sklepe, ki jih Svet guvernerjev sprejme v skladu s tretjim odstavkom člena 4(1) in člena 7(4) Statuta banke.Za Svet guvernerjevPredsednikG. FitzgeraldSekretarE. Greppi--------------------------------------------------


title: Sklep Sveta (EU) 2017/1247 z dne 11. julija 2017 o sklenitvi v imenu Evropske unije Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, z izjemo določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice

text:
               12.7.2017

               SL

               Uradni list Evropske unije

               L 181/1

         SKLEP SVETA (EU) 2017/1247
   z dne 11. julija 2017
   o sklenitvi v imenu Evropske unije Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, z izjemo določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice
   SVET EVROPSKE UNIJE JE –
   ob upoštevanju Pogodbe o delovanju Evropske unije ter zlasti člena 217 v povezavi s členom 218(6)(a) in drugim pododstavkom člena 218(8) Pogodbe, ter člena 218(7) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Svet je 22. januarja 2007 pooblastil Komisijo, da začne pogajanja z Ukrajino za sklenitev novega sporazuma med Evropsko unijo in Ukrajino, ki bo nadomestil Sporazum o partnerstvu in sodelovanju (2).

               (2)

               Ta pogajanja so bila uspešno zaključena in Sporazum o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) je bil parafiran leta 2012.

               (3)

               V skladu s Sklepom Sveta 2014/295/EU (3), Sklepom Sveta 2014/668/EU (4) in Sklepom Sveta 2014/670/Euratom (5) je bil Sporazum podpisan v Bruslju dne 21. marca 2014 in v Bruslju dne 27. junija 2014, s pridržkom njegove poznejše sklenitve.

               (4)

               Ta sklep se nanaša na vse določbe Sporazuma, z izjemo določb iz člena 17 Sporazuma, ki vsebuje posebne obveznosti v zvezi z obravnavo državljanov tretjih držav, zakonito zaposlenih kot delavci na ozemlju druge pogodbenice, in katerega določbe spadajo v področje uporabe naslova V tretjega dela Pogodbe o delovanju Evropske unije (PDEU). Namen in vsebina navedenih določb sta različna in neodvisna od namena in vsebine drugih določb sporazuma o pridružitvi med pogodbenicama. Hkrati s tem sklepom bo sprejet ločen sklep v zvezi s členom 17 Sporazuma.

               (5)

               V skladu s členom 218(7) Pogodbe o delovanju Evropske unije Svet pooblasti Komisijo, da odobri spremembe Sporazuma, ki jih sprejme Pridružitveni odbor v svoji trgovinski sestavi v skladu s členom 465(4) Sporazuma, kot jih je predlagal pododbor za geografske označbe v skladu s členom 211 Sporazuma.

               (6)

               Primerno je določiti ustrezne postopke za zaščito geografskih označb, ki so zaščitene na podlagi Sporazuma.

               (7)

               Sporazum se ne bi smel razlagati tako, kot da podeljuje pravice ali nalaga obveznosti, na katere se je mogoče neposredno sklicevati pred sodišči Unije ali držav članic.

               (8)

               Sporazum bi bilo treba odobriti v imenu Unije –

         SPREJEL NASLEDNJI SKLEP:
   Člen 1
   Sporazum o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, skupaj s prilogami in protokoli k Sporazumu (v nadaljnjem besedilu: Sporazum), se z izjemo člena 17 Sporazuma odobri v imenu Unije (6).
   Člen 2
   Predsednik Sveta v imenu Unije pošlje uradno obvestilo iz člena 486(2) Sporazuma, da izrazi soglasje Unije, da je Sporazum zanjo zavezujoč (7).
   Člen 3
   Za namene člena 211 Sporazuma Komisija v imenu Unije odobri spremembe Sporazuma na podlagi odločitev pododbora za geografske označbe. Kadar zainteresirane strani po nasprotovanju v zvezi z geografsko označbo ne morejo doseči soglasja, Komisija sprejme stališče po postopku iz člena 57(2) Uredbe (EU) št. 1151/2012 Evropskega parlamenta in Sveta (8).
   Člen 4
   1.   Ime, zaščiteno na podlagi pododdelka 3 „Geografske označbe“ poglavja 9 naslova IV Sporazuma, lahko uporablja vsak gospodarski subjekt, ki trži kmetijske proizvode, živila, vina, aromatizirana vina ali žgane pijače, ki so skladni z ustrezno specifikacijo.
   2.   V skladu s členom 207 Sporazuma države članice in institucije Unije izvršujejo zaščito, določeno v členih 204 do 206 Sporazuma, vključno na zahtevo zainteresirane strani.
   Člen 5
   Sporazum se ne razlaga tako, kot da podeljuje pravice ali nalaga obveznosti, na katere se je mogoče neposredno sklicevati pred sodišči Unije ali držav članic.
   Člen 6
   Ta sklep začne veljati na dan sprejetja.

      V Bruslju, 11. julija 2017

            Za Svet

            Predsednik

         T. TÕNISTE

      (1)  Odobritev z dne 16. septembra 2014 (še ni objavljena v Uradnem listu).

      (2)  Sporazum o partnerstvu in sodelovanju o vzpostavitvi partnerstva med Evropskimi skupnostmi in njihovimi državami članicami in Ukrajino (UL L 49, 19.2.1998, str. 3).

      (3)  Sklep Sveta 2014/295/EU z dne 17. marca 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani v imenu Evropske unije in o njegovi začasni uporabi, glede preambule, člena 1 ter naslovov I, II in VII Sporazuma (UL L 161, 29.5.2014, str. 1).

      (4)  Sklep Sveta 2014/668/EU z dne 23. junija 2014 o podpisu Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, v imenu Evropske unije in o njegovi začasni uporabi, kar zadeva naslov III (razen določb v zvezi z obravnavo državljanov tretjih držav, ki so zakonito zaposleni kot delavci na ozemlju druge pogodbenice) ter naslove IV, V, VI in VII Sporazuma ter z njim povezanih prilog in protokolov (UL L 278, 20.9.2014, str. 1).

      (5)  Sklep Sveta 2014/670/Euratom z dne 23. junija 2014 o odobritvi sklenitve, v imenu Evropske skupnosti za atomsko energijo, Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani, s strani Evropske komisije (UL L 278, 20.9.2014, str. 8).

      (6)  Besedilo Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani je bilo objavljeno v UL L 161, 29.5.2014, str. 3.

      (7)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.

      (8)  Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343, 14.12.2012, str. 1).


Avis juridique important

|

32004D0527

2004/527/ES:Sklep Sveta z dne 28. junija 2004 o zahtevi Burkine Faso za pristop k Protokolu o sladkorju AKP

Official Journal L 232 , 01/07/2004 P. 0040 - 0041

 Sklep Sveta  z dne  28. junija 2004  o zahtevi Burkine Faso za pristop k Protokolu o sladkorju AKP  (2004/527/ES)

SVET EVROPSKE UNIJE JE -

ob upoštevanju Pogodbe o ustanovitvi Evropske skupnosti in zlasti člena 133, v povezavi s prvim stavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Skupna izjava o Protokolu 3 o sladkorju AKP v Sporazumu o partnerstvu AKP - ES(1) predvideva, da se pregleda vsaka zahteva afriške, karibske ali pacifiške (AKP) države pogodbenice Konvencije, ki ni posebej navedena v zadevnem Protokolu, da sodeluje v določbah Protokola.

(2) Burkina Faso je AKP država pogodbenica Sporazuma o partnerstvu AKP - ES in je novembra leta 2000 prosila za sodelovanje v določbah navedenega protokola.

(3) V pismu s  30. septembra 2002  so države AKP izrazile privolitev o pristopu Burkine Faso k navedenemu protokolu.

(4) Pregled zahteve je pokazal, da Burkina Faso ni neto izvoznica sladkorja in ni sposobna trajno izvažati sladkorja.

(5) Ustrezno je, da se ta sklep Burkini Faso pisno prenese -

SKLENIL:

Edini člen

Zahteva Burkine Faso za pristop k Protokolu 3 o sladkorju AKP k Partnerskemu sporazumu AKP - ES se ne sprejme.

Priloženo pismo se pošlje Burkini Faso.

V Luksemburgu,  28. junija 2004

 Za Svet

 Predsednik

M.  Cullen

(1) UL L 317, 15.12.2000, str. 269.

PRILOGA

Bruselj,

Vaša ekscelenca,

v čast mi je potrditi prejem Vašega pisma z dne  8. novembra 2000  o zahtevi za pristop k Protokolu o sladkorju AKP. V skladu s skupno izjavo, priloženo k Protokolu o sladkorju AKP, je Evropska skupnost obravnavala vašo zahtevo ter sklenila, da trenutni položaj Burkine Faso ne zagotavlja trajnega izpolnjevanja obveznosti Protokola. V preteklih primerih je bila zmožnost izpolnjevanja obveznosti definirana z dejstvom, ali je bila zadevna država neto izvoznica sladkorja.

Obžalujem, ker Skupnost ne more ugoditi zahtevi Burkine Faso, da se pridruži Protokolu o sladkorju.

Izvod pisma se pošlje generalnemu sekretarju držav AKP.

Sprejmite, Vaša ekscelenca, izraz mojega globokega spoštovanja.

 V imenu Sveta Evropske unije


title: Sklep Sveta z dne 21. decembra 1998 o začasni uporabi Sporazuma v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki

text:
Pomembno pravno obvestilo

|

31999D0036

Uradni list L 012 , 16/01/1999 str. 0027 - 0027

		Sklep Svetaz dne 21. decembra 1998o začasni uporabi Sporazuma v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki(1999/36/ES)SVET EVROPSKE UNIJE JEob upoštevanju Pogodbe o ustanovitvi Evropske skupnosti in zlasti člena 113, v povezavi s členom 228(2) Pogodbe,ob upoštevanju predloga Komisije,ker je Komisija v imenu Skupnosti s pogajanji uskladila Sporazum v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki, kakor je bil nazadnje spremenjen s sporazumi, parafiranimi 13. decembra 1995;ker je ta sporazum v obliki izmenjave pisem treba začasno uporabljati od 1. januarja 1999 do zaključka postopkov, potrebnih za njegovo sklenitev, pod pogojem vzajemne začasne uporabe Sporazuma s strani Ljudske republike Kitajske,SKLENIL:Člen 1Sporazum v obliki izmenjave pisem med Evropsko skupnostjo in Ljudsko republiko Kitajsko o spremembi Sporazuma med Evropsko gospodarsko skupnostjo in Ljudsko republiko Kitajsko o trgovini s tekstilnimi izdelki, kakor je bil nazadnje spremenjen s sporazumi, parafiranimi 13. decembra 1995, se začasno uporablja od 1. januarja 1999 do njegove uradne sklenitve in pod pogojem vzajemne začasne uporabe Sporazuma s strani Ljudske republike Kitajske.Besedilo Sporazuma je priloženo temu sklepu.Člen 2Ta sklep se objavi v Uradnem listu Evropskih skupnosti.V Bruslju, 21. decembra 1998Za SvetPredsednikM. Bartenstein--------------------------------------------------


title: Sklep Komisije z dne 17. januarja 2013 o ustanovitvi strokovne skupine Komisije za evropsko zavarovalno pogodbeno pravo

text:
               19.1.2013

               SL

               Uradni list Evropske unije

               C 16/6

         SKLEP KOMISIJE
   z dne 17. januarja 2013
   o ustanovitvi strokovne skupine Komisije za evropsko zavarovalno pogodbeno pravo
   2013/C 16/03
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               (1)

               Komisija je 1. julija 2010 začela posvetovanje o „Zeleni knjigi o možnostih politike za napredek na področju evropskega pogodbenega prava za potrošnike in podjetja“ (1). Številne zainteresirane strani iz zavarovalniškega sektorja, zlasti predstavniki zavarovalnic in zavarovalnih posrednikov, so navedle, da razlike v pogodbenem pravu pomenijo ovire za čezmejno trgovino z zavarovalniškimi produkti.

               (2)

               Evropski parlament je v svoji resoluciji z dne 8. junija 2011 ponovno pozval k vključitvi zavarovalnih pogodb v področje uporabe izbirnega instrumenta in izrazil prepričanje, da bi tak instrument lahko bil še zlasti uporaben za majhne zavarovalne pogodbe, hkrati pa je pozval Komisijo, naj ustanovi posebno strokovno skupino za kakršno koli nadaljnje pripravljalno delo za finančne storitve, da se zagotovi, da bodo vsi prihodnji instrumenti upoštevali možne posebne značilnosti sektorja finančnih storitev.

               (3)

               Komisija je 11. oktobra 2011 v skladu z „Zeleno knjigo o možnostih politike za napredek na področju evropskega pogodbenega prava za potrošnike in podjetja“ sprejela predlog uredbe Evropskega parlamenta in Sveta o skupnem evropskem prodajnem pravu. Področje uporabe predlaganega skupnega evropskega prodajnega prava je bilo omejeno na pogodbe o prodaji blaga, dobavi digitalne vsebine in opravljanju povezanih storitev, saj je trgovina z blagom glavni delež trgovine znotraj EU, trgovina z digitalnimi proizvodi pa ima čedalje večji gospodarski pomen.

               (4)

               Komisija je 16. februarja 2012 sprejela belo knjigo „Agenda za ustrezne, varne in vzdržne pokojnine“, ki zajema sveženj pobud, s katerimi naj bi se olajšal razvoj dopolnilnih zasebnih pokojninskih prihrankov. Z ukrepom 19, ki je del tega svežnja, je bilo napovedano, da bo Komisija proučila potrebo po odpravi s pogodbenim pravom povezanih ovir pri oblikovanju in distribuciji produktov življenjskega zavarovanja z varčevalnimi/investicijskimi funkcijami, da bi se olajšala čezmejna distribucija nekaterih zasebnih pokojninskih produktov.

               (5)

               Komisija ob upoštevanju prispevkov zainteresiranih strani k posvetovanju o „Zeleni knjigi o možnostih politike za napredek na področju evropskega pogodbenega prava za potrošnike in podjetja“ in ob upoštevanju resolucije Evropskega parlamenta z dne 8. junija 2011 meni, da si stanje v zavarovalniškem sektorju zasluži posebno podrobno analizo. Komisija zato namerava proučiti, ali razlike med posameznimi ureditvami zavarovalnega pogodbenega prava pomenijo ovire za čezmejno trgovino z zavarovalniškimi produkti.

               (6)

               Komisija ob priznavanju potrebe po upoštevanju posebnih značilnosti sektorja finančnih storitev meni, da je treba ustanoviti skupino strokovnjakov, ki bo pomagala Komisiji in ji omogočila, da izkoristi širok razpon praktičnih izkušenj in znanja za namene te analize.

               (7)

               Skupina strokovnjakov bo proučila, ali razlike med ureditvami zavarovalnega pogodbenega prava posameznih držav članic ovirajo čezmejno trgovino in na katerih posebnih zavarovalniških področjih, vključno z nekaterimi produkti življenjskega zavarovanja, ki bi lahko služili kot zasebne pokojnine. Skupina strokovnjakov pripravi poročilo na podlagi svojih ugotovitev.

               (8)

               Skupino strokovnjakov sestavljajo predstavniki zainteresiranih strani, tudi iz zavarovalniške panoge, glavni uporabniki zavarovalniških produktov in strokovnjaki z izkušnjami glede priprave zavarovalnih pogodb. Skupina strokovnjakov lahko vključuje tudi strokovnjake, ki delujejo v svojem imenu, kot so akademiki s posebnim strokovnim znanjem in izkušnjami na področju pogodbenega prava ter zlasti zavarovalnega pogodbenega prava. Sestava strokovne skupine lahko variira glede na njene posebne naloge.

               (9)

               Za člane strokovne skupine bi bilo treba določiti pravila o razkrivanju informacij.

               (10)

               Osebne podatke bi bilo treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov –

         SPREJELA NASLEDNJI SKLEP:
   Člen 1
   Strokovna skupina Komisije za evropsko zavarovalno pogodbeno pravo
   Ustanovi se „strokovna skupina Komisije za evropsko zavarovalno pogodbeno pravo“ (v nadaljnjem besedilu: strokovna skupina).
   Člen 2
   Naloga
   1.   Naloga strokovne skupine je izvajanje analiz za pomoč Komisiji pri ugotavljanju, ali razlike v sistemih pogodbenega prava pomenijo ovire za čezmejno trgovino z zavarovalniškimi produkti.
   2.   Če strokovna skupina ugotovi, da razlike v sistemih pogodbenega prava lahko ovirajo čezmejno trgovino z zavarovalniškimi produkti, določi zavarovalniška področja, za katera je verjetno, da jih bodo še posebej prizadele take ovire.
   3.   Strokovna skupina do konca leta 2013 pošlje Komisiji poročilo o svojih ugotovitvah.
   Člen 3
   Posvetovanje
   Komisija se lahko posvetuje s strokovno skupino glede česar koli v zvezi z zavarovalnim pogodbenim pravom in relevantnimi vprašanji pogodbenega prava.
   Člen 4
   Članstvo – imenovanje
   1.   Strokovno skupino sestavlja do 20 članov.
   2.   Člani so lahko posamezniki, imenovani ad personam, posamezniki, ki zastopajo skupni interes – kot je interes ponudnikov zavarovanj, uporabnikov zavarovanja ali pravosodnih delavcev – ter zavarovalne organizacije, organizacije uporabnikov zavarovanja in odvetniške organizacije.
   3.   Člani, imenovani ad personam, delujejo neodvisno in v javnem interesu. Imenuje jih generalni direktor GD za pravosodje, izberejo pa se izmed strokovnjakov s posebnim znanjem na področjih iz člena 2 in člena 3, ki so se odzvali na razpis za prijave. Posamezniki, ki so bili imenovani za zastopanje skupnega interesa, ne predstavljajo posamezne zainteresirane strani. Imenuje jih generalni direktor GD za pravosodje, izberejo pa se izmed zainteresiranih strani, ki so kompetentne in imajo velik interes na področjih iz člena 2 ter želijo prispevati k delu strokovne skupine in so se odzvale na razpis za prijave. Organizacije predlagajo svoje predstavnike. Člani se določijo na podlagi njihovega namena, da si vzamejo čas za učinkovito prispevanje k posvetovanju in ugotovitvam strokovne skupine.
   4.   Člani strokovne skupine se imenujejo za obdobje dveh let, ki se konča 24 mesecev po datumu sprejetja tega sklepa.
   5.   Člane, ki ne morejo več učinkovito prispevati k posvetovanju in ugotovitvam strokovne skupine, in tiste, ki dajo odpoved ali ne izpolnjujejo pogojev iz odstavka 4 tega člena ali iz člena 339 Pogodbe o delovanju Evropske unije, je za preostanek njihovega mandata mogoče zamenjati.
   6.   Člani, imenovani ad personam, se pisno zavežejo, da bodo delovali v javnem interesu, ter podpišejo izjavo o odsotnosti ali obstoju kakršnega koli navzkrižja interesov.
   7.   Imena članov strokovne skupine se objavijo v registru strokovnih skupin Komisije in drugih podobnih subjektov (v nadaljnjem besedilu: register) ter na spletišču GD za pravosodje.
   8.   Osebni podatki se zberejo, obdelajo in objavijo v skladu z Uredbo (ES) št. 45/2001 (2).
   Člen 5
   Delovanje
   1.   Strokovni skupini predseduje predstavnik Komisije.
   2.   S privoljenjem služb Komisije lahko skupina ustanovi podskupine za proučitev posebnih zadev na podlagi mandata, ki ga določi skupina. Take podskupine se razpustijo takoj, ko izpolnijo nalogo.
   3.   Predstavnik Komisije lahko vpraša strokovnjake, ki imajo posebno znanje z določenega področja na dnevnem redu in niso člani strokovne skupine, da sodelujejo pri delu strokovne skupine ali podskupine na ad hoc podlagi. Poleg tega lahko predstavnik Komisije podeli status opazovalca posameznikom in organizacijam, v skladu z določbo 8(3) horizontalnih pravil o strokovnih skupinah, ter državam kandidatkam (3).
   4.   Člani strokovne skupine ter povabljeni strokovnjaki in opazovalci spoštujejo obveznosti varovanja poslovne skrivnosti iz Pogodb in njihovih izvedbenih pravil ter Pravilnik Komisije o varnosti v zvezi z zaščito tajnih podatkov EU iz Priloge k Sklepu Komisije 2001/844/ES, ESPJ, Euratom. Če teh obveznosti ne spoštujejo, lahko Komisija sprejme vse ustrezne ukrepe.
   5.   Strokovna skupina in njene podskupine se običajno sestajajo v prostorih Komisije. Komisija zagotovi administrativne storitve. Sestankov strokovne skupine in njenih podskupin se lahko udeležujejo tudi drugi zainteresirani uradniki Komisije.
   6.   Komisija objavi relevantne dokumente o dejavnostih skupine, npr. dnevne rede in zapisnike, bodisi z vključitvijo v register bodisi s povezavo iz registra na posebno spletišče. Izjeme glede objave morajo biti predvidene, kadar bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001. Vsi rezultati ali pravice, vključno z avtorskimi ter drugimi pravicami, ki izhajajo iz intelektualne in industrijske lastnine, pridobljenimi med izvajanjem dejavnosti strokovne skupine, so v izključni lasti Unije, ki jih lahko uporablja, objavlja, dodeljuje ali prenaša po lastni volji brez geografskih in drugih omejitev, razen če so pravice industrijske ali intelektualne lastnine obstajale že pred začetkom delovanja strokovne skupine.
   Člen 6
   Sejnina
   1.   Udeleženci, ki sodelujejo pri dejavnostih strokovne skupine, za svoje storitve niso plačani.
   2.   Komisija jim potne stroške in stroške bivanja, nastale pri opravljanju dejavnosti skupine, povrne v skladu z veljavnimi določbami Komisije.
   3.   Sejnina se povrne v mejah razpoložljivih sredstev, dodeljenih v okviru letnega postopka razporeditve sredstev.
   Člen 7
   Uporaba
   Ta sklep se uporablja za obdobje 24 mesecev po njegovem sprejetju. Komisija se o morebitnem podaljšanju odloči pred navedenim datumom prenehanja veljavnosti.

      V Bruslju, 17. januarja 2013

            Za Komisijo

         Viviane REDING

            Podpredsednica

      (1)  COM(2010) 348 final z dne 1.7.2010.
   http://europa.eu/legislation_summaries/enterprise/business_environment/co0016_en.htm

      (2)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

      (3)  Glej http://ec.europa.eu/transparency/regexpert/PDF/SEC_2010_EN.pdf